b'\n_START_ARTICLE_\nSuomen rautatiesilta\n_START_PARAGRAPH_\nSuomen rautatiesilta (ven. \xd0\xa4\xd0\xb8\xd0\xbd\xd0\xbb\xd1\x8f\xd0\xbd\xd0\xb4\xd1\x81\xd0\xba\xd0\xb8\xd0\xb9 \xd0\xb6\xd0\xb5\xd0\xbb\xd0\xb5\xd0\xb7\xd0\xbd\xd0\xbe\xd0\xb4\xd0\xbe\xd1\x80\xd0\xbe\xd0\xb6\xd0\xbd\xd1\x8b\xd0\xb9 \xd0\xbc\xd0\xbe\xd1\x81\xd1\x82, Finljandski \xc5\xbeeleznodoro\xc5\xbenyi most) on Nevan ylitt\xc3\xa4v\xc3\xa4 rautatiesilta Pietarissa. Todellisuudessa se koostuu kahdesta vierekk\xc3\xa4isest\xc3\xa4 sillasta.\n_START_SECTION_\nRakennusvaiheet\n_START_PARAGRAPH_\nEnsimm\xc3\xa4inen silta rakennettiin vuosina 1910\xe2\x80\x931912. Sen suunnittelivat ja rakennuttivat arkkitehti Vladimir Petrovit\xc5\xa1 Apy\xc5\xa1kov ja insin\xc3\xb6\xc3\xb6rit Nikolai Apollonovit\xc5\xa1 Beleljubski, Grigori Grigorjevit\xc5\xa1 Grivo\xc5\xa1ein ja I. G. Aleksandrov. Rakentamisen rahoitti p\xc3\xa4\xc3\xa4asiassa Suomen suuriruhtinaskunta, jolle silta oli t\xc3\xa4rke\xc3\xa4, koska sen kautta Suomen rataverkko yhdistyi Ven\xc3\xa4j\xc3\xa4n rataverkkoon. Vuonna 1988 ensimm\xc3\xa4inen silta suljettiin junaliikenteelt\xc3\xa4 korroosion aiheuttamien vaurioiden vuoksi, ja vuonna 1994 sen nostosilta purettiin kokonaan pois. Laatokan rautatieaseman rakentamisen vuoksi kyseinen silta remontoitiin t\xc3\xa4ysin vuosina 2002\xe2\x80\x932003. Siihen asennettiin uusi nostosilta, ja sen tornit ja liikenn\xc3\xb6intiv\xc3\xa4yl\xc3\xa4t peruskorjattiin. Kunnostusty\xc3\xb6t maksoivat yhteens\xc3\xa4 900 miljoonaa ruplaa._NEWLINE_Toinen siltaosuus rakennettiin ensimm\xc3\xa4isen sillan viereen 1983\xe2\x80\x931987. Projektin p\xc3\xa4\xc3\xa4insin\xc3\xb6\xc3\xb6rin\xc3\xa4 toimi O. Rusin. Sillasta tehtiin vanhan sillan n\xc3\xa4k\xc3\xb6inen.\n_START_SECTION_\nRakenne\n_START_PARAGRAPH_\nSilta on metallirakenteinen ja 538 metri\xc3\xa4 pitk\xc3\xa4, ja siin\xc3\xa4 on nelj\xc3\xa4 110 metrin pituista j\xc3\xa4nnett\xc3\xa4. Keskell\xc3\xa4 on nostosilta, joka mahdollistaa suurten alusten liikenn\xc3\xb6innin Nevaa pitkin. Sillalla on kaksi raidetta sek\xc3\xa4 jalankulkuv\xc3\xa4yl\xc3\xa4.  Vuonna 1983 siltaan t\xc3\xb6rm\xc3\xa4si 500 tonnin kalalastia kuljettanut laiva Komsomolets Tatarii. Alus upposi muutaman sadan metrin p\xc3\xa4\xc3\xa4ss\xc3\xa4 t\xc3\xb6rm\xc3\xa4yspaikasta, noin puolimatkassa Aleksanteri Nevskin sillan suuntaan.'